А што датычыць пытаньня пра нашых суседзяў, то мне здаецца, што Беларусь тут дала фору сваім суседзям. Я глядзела сьпісы, напрыклад, украінскага руху, які значна больш моцны, значна больш пасьпяховы. Склад украінскай цэнтральнай рады — 115 чалавек. У іх складзе толькі 6 жанчын. Пры чым найбольш вядомыя жанчыны — гэта Марыя Грушэўская і Сафія Русава. Яны ў нечым блізкія да нашай Палуты, таму што яны таксама займаліся настаўніцтвам, яны былі пэдагогамі, але ж параўноўваць тут вельмі цяжка, таму што ў палітыку прывялі як жанчын іхнія мужчыны, мужы — Міхайла Грушэўскі і Аляксандар Русаў, вядомыя палітычныя дзеячы. Побач зь імі, у іх ценю стаялі вось гэтыя жанчыны. У нас Палута Бадунова прыйшла да палітычнага лідэрства самастойна абсалютна, і з усіх, напэўна, краін жаночы подпіс пад Актам незалежнасьці стаіць толькі ў беларусаў.